Polisie slaan toe op betogers in MusinaDie betogings in Musina. (Foto: Verskaf) Die polisie het sedert Donderdagaand op ŉ aantal betogers in Musina toegeslaan wat daarvan beskuldig word dat hulle onder meer eiendom beskadig en brande gestig het gedurende gewelddadige onluste wat vandeesweek in die gebied woed. Betogers is glo ontevrede omdat daar sedert die begin van die week ŉ tekort aan water in die dorp is. Lt.kol. Malesela Ledwaba, polisiewoordvoerder van Limpopo, sê altesame vier verdagtes is deur die loop van die aand in hegtenis geneem en staan nou tereg op aanklagte van brandstigting, opsetlike beskadiging van eiendom en openbare geweld. Die verdagtes, almal tussen die ouderdomme van 20 en 36 jaar, sal eersdaags in die Musina-landdroshof verskyn. Dié inhegtenisnemings volg nadat lede van die gemeenskap besluit het om hul besware oor die waterprobleme strate toe te neem. Motorbande is die afgelope paar dae in die strate aan die brand gesteek, voertuie is op plekke met klippe bestook en talle paaie is weens die betogings gesluit. Verskeie ondernemings is glo in die proses besteel en ŉ polisievoertuig is ook beskadig. Die betogers het ook ŉ munisipale trekker en ŉ paar munisipale geboue aan die brand gesteek. “Polisielede het sedertdien die situasie gestabiliseer, maar lede sal in die gebied bly om die situasie te monitor,” sê Ledwaba. Matodzi Ralushai, woordvoerder van die Vhembe-distriksmunisipaliteit, het vroeër aan Maroela Media bevestig dat die dorp ŉ watertekort ervaar weens drie lekkasies aan die dorp se hoofpypleiding, maar dat dit eersdaags herstel sal word. Die provinsiale polisiekommissaris in Limpopo, lt.genl. Thembi Hadebe, het ŉ beroep op die publiek gedoen om hul bekommernisse vreedsaam te opper, eerder as om tot geweld oor te gaan. “Om paaie te versper, besighede te plunder en eiendom te beskadig is ŉ ernstige oortreding en die polisie sal nie huiwer om teen die oortreders op te tree nie.” Meer inhegtenisnemings is glo op hande.